Broj: 711-I-607-P-202/22-03-17

Zagreb, 8. travnja 2022.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić, kao članova Povjerenstva, na temelju članka 32. stavka 1. podstavka 3., 4. i 5. Zakona o sprječavanju sukoba interesa („Narodne novine“ broj 143/21., u daljnjem tekstu: ZSSI/21), **na zahtjev Jelene Nađ, odvjetničke vježbenice u Odvjetničkom društvu Juršetić i partneri d.o.o.,** za davanjem očitovanja,na 166. sjednici, održanoj 8. travnja 2022., daje sljedeće

**OČITOVANJE**

**Sukladno članku 17. stavku 1. ZSSI/21-a, ravnatelji ustanova koji su zakonski obveznici iz članka 3. stavka 1. ZSSI/21-a ne mogu istodobno obavljati drugu javnu dužnost člana predstavničkog tijela jedinice lokalne samouprave, osim ako bi to bilo dopušteno posebnim zakonom koji se odnosi na obavljanje tih funkcija.**

Obrazloženje

Jelena Nađ, odvjetnička vježbenica u Odvjetničkom društvu Juršetić i partneri d.o.o. podnijela je zahtjev za očitovanjem koji je u knjigama ulazne pošte Povjerenstva zaprimljen 30. ožujka 2022. pod brojem: 711-U-3954-P-202/22-01-3, povodom kojeg se vodi predmet broj P-202/22. Zahtjev istovjetnog sadržaja zaprimljen je navedenog dana pod brojem: 711-U-3955-P-202/22-02-3.

Podnositeljica traži mišljenje može li ravnatelj ustanove, kojoj je osnivač jedinica regionalne (područne) samouprave, obveznik u smislu odredbi ZSSI/21-a, istovremeno obnašati dužnost člana predstavničkog tijela jedinice lokalne samouprave koja se nalazi na području iste jedinice regionalne (područne) samouprave ili navedeno predstavlja zakonsku povredu.

Člankom 8. stavcima 3. i 4. ZSSI/21-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od 15 dana od dana primitka zahtjeva obveznika dati obrazloženo mišljenje.

Zahtjev u ovom predmetu podnesen je od strane osobe koja nije obveznik postupanja iz članka 3. ZSSI/21-a, ali se njegov sadržaj odnosi na tumačenje odredbi ZSSI/21-a, stoga Povjerenstvo povodom podnesenog zahtjeva daje sljedeće očitovanje.

Člankom 17. stavkom 1. ZSSI/21-a propisano je da za vrijeme obnašanja javne dužnosti na koju je izabran odnosno imenovan obveznik ne smije obnašati drugu javnu dužnost, osim ako drugu javnu dužnost obnaša po položaju ili je zakonom drukčije propisano.

Podnositeljica nije precizirala u odnosu na ravnatelja koje ustanove je postavila upit u pogledu dopuštenosti istodobnog obnašanja dužnosti člana predstavničkog tijela jedinice lokalne samouprave.

Naime, ravnatelji pojedinih ustanova kojima je osnivač općina, grad ili županija, a prema vrsti djelatnosti (npr. zdravstvene ustanove, parkovi prirode, lučke uprave, regionalne razvojne agencije), ujedno su zakonski obveznici.

Član predstavničkog tijela jedinica lokalne samouprave nije obveznik iz članka 3. ZSSI/21-a, koji određuje krug obveznika u smislu odredbi tog Zakona, te ga u obnašanju ove dužnosti ne obvezuju zabrane i ograničenja propisane odredbama ZSSI/21-a. Međutim, obzirom da članove predstavničkih tijela jedinica lokalne samouprave izabiru građani na mandatno razdoblje od četiri godine, kao i imajući u vidu ovlasti tog tijela u donošenju općih akata i proračuna navedenih jedinica, radi se o drugoj javnoj dužnosti izvan kruga dužnosti propisanih u članku 3. ZSSI-a.

Kako bi došlo do primjene iznimke od općenite zabrane obnašanja druge javne dužnosti iz članka 17. stavka 1. ZSSI/21-a za vrijeme obnašanja dužnosti iz članka 3. ZSSI/21-a, posebnim zakonom treba biti propisana takva mogućnost.

Tako je odredbama posebnog propisa u smislu navedene odredbe ZSSI/21-a, Zakona o zdravstvenoj zaštiti („Narodne novine“, broj 100/18., 125/19. i 147/20.), propisano da opću bolnicu osniva jedinica područne (regionalne) samouprave te su određene ovlasti, način imenovanja i razrješenja ravnatelja zdravstvene ustanove.

Kako bi istodobno mogao biti član predstavničkog tijela jedinice lokalne samouprave, navedenim Zakonom trebalo bi biti propisano da ravnatelji zdravstvenih ustanova, obveznici u smislu odredbe članka 3. stavka 1. podstavka 65. ZSSI/21-a, istodobno mogu obnašati navedenu drugu javnu dužnost, što vezano za konkretni primjer nije slučaj, jer takva odredba trenutno u ovome Zakonu ne postoji.

Nadalje, člankom 78. Zakona o lokalnim izborima („Narodne novine“, broj 144/12., 121/16., 98/19., 42/20., 144/20. i 37/21.) propisane su nespojive dužnosti članova predstavničkih tijela jedinice lokalne i područne (regionalne) samouprave i pravne posljedice obnašanja nespojivih dužnosti. Navedenim člankom Zakona propisano je da član predstavničkog tijela ne može istovremeno biti ravnatelj ustanove kojoj je jedinica osnivač.

Odredbe ovog Zakona primjenjivale bi se u situaciji ako bi se radilo o pitanju eventualne nespojivosti dužnosti članova predstavničkog tijela jedinice lokalne i područne (regionalne) samouprave s obavljanjem funkcije ravnatelja neke druge ustanove koji nije zakonski obveznik. S obzirom da odredbe ovog Zakona tumači Ministarstvo pravosuđa i uprave, upućuje se da se podnositeljica sa svojim zahtjevom obrati istom državnom tijelu.

Slijedom navedenog, Povjerenstvo je dalo očitovanje kao u izreci ovog akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Podnositeljici, putem dostavljene e-mail adrese
2. Objava na internetskoj stranici Povjerenstva
3. Pismohrana